 NA TITUS OMINDE DAKTARI mmoja mjini Eldoret ameshtakiwa Ijumaa kwa kumnajisi msichana wa umri wa miaka 15 wa katika chumba kimoja cha hoteli mjini Eldoret, Kaunti. Nakala ya mashtaka imeonyesha kuwa Dkt Robert Kipkoech alimnajisi mtoto huyo Agosti 26 na 27 katika chumba cha hoteli iliyoko kaunti ndogo ya Turbo. Mahakama imeambiwa kuwa mshtakiwa anafanya kazi katika duka la kuuza dawa katika mji wa Eldoret kwenye barabara ya Oginga Odinga. Upande wa mashtaka umesema kwamba mshtakiwa alimpata msichana huyo wa shule ya upili akiwa amekwama kwenye daraja la Sossian kabla ya kujifanya msamaria mwema ambaye alikuwa tayari kumsaidia mtoto huyo. Mtoto huyo, mahakama imeambiwa alikuwa ametoroka nyumbani kwao eneo la Shauri kwa kuhofia kuadhibiwa na babake baada ya kuchelewa kufika nyumbani. Imedaiwa kuwa daktari huyo aliahidi kumsaidia msichana huyo kutatua suala hilo na bila shaka angempeleka kwa wazazi wake. Upande wa mashtaka umesema daktari huyo alimpeleka mtoto huyo katika zahanati moja ambako anafanya kazi kama mshauri na baadaye kumpeleka katika hoteli ambapo alimnunulia chakula cha jioni kabla ya kumpeleka kwenye chumba na kumnajisi. Inadaiwa alimnajisi mtoto huyo usiku wa tukio. Upande wa mashtaka umeongeza kuwa vyanzo katika hoteli hiyo vilisema mshtakiwa alimwacha mtoto huyo akiwa amekwama hotelini humo. Wasimamizi wa hoteli hiyo waliingilia kati na kuasiliana na wazazi wa muathiriwa. Mtoto huyo alipopelekwa kwa wazazi wake, alifichua kilichotokea na wakaripoti kwa kituo cha polisi cha Eldoret Central. Maafisa wa polisi kutoka katika kituo hicho waliingia kwa haraka na kumkamata mshukiwa katika moja ya zahanati zake mjini Eldoret baada ya mtoto huyo kumtambua vyema. Mwathiriwa alifanyiwa uchunguzi katika Hospitali ya Mafunzo na Rufaa ya Moi. Akiwa mbele ya Hakimu Mkuu wa Eldoret Mogire Onkoba, mshtakiwa amekanusha shtaka hilo. Kupitia wakili wake, ameiomba mahakama kumwachilia kwa masharti nafuu ya bondi. “Mteja wangu si mtoro wa kutoroka, ni mkazi wa mji huu na mfanyabiashara maarufu, naomba mahakama imwachilie kwa masharti nafuu ya bondi ikiwa ni pamoja na mbadala wa dhamana ya pesa taslimu,” wakili Oscar Oduor ameiambia mahakama. Hata hivyo, wakili wa serikali Patricia Kirui amepinga kuachiliwa kwake kwa masharti nafuu ya bondi akibainisha kuwa kosa hilo ni kubwa hivyo mshtakiwa alistahili kuachilia kwa masharti magumu. Ameachiliwa kwa dhamana ya Sh100,000 pesa taslimu au bondi mbadala ya kiasi sawa na hicho, pamoja na mdhamini wa kiwango na sawa na kipacho. Kesi hiyo itatajwa Septemba 11. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  